Wočornjacy šćedrjenc

Wočornjacy šćedrjenc (Cytisus nigricans, syn.: Lembotropis nigricans (L.) Griseb.) je rostlina ze swójby łušćinowcow  (Fabaceae).

 Wopis 
Wočornjacy šćedrjenc je w lěću zeleny kerk, kotryž docpěje wysokosć wot 50 hač do 150 cm. Rostlina při wuschnjenju čornje.

Hałuzy su prućikojte a krótko kosmate.

 Łopjena 
Měnjate łopjena su třiličbne, na hornim boku nahe, na delnim boku kosmate. Łopješka docpěja dołhosć wot hač do 3 cm a šěrokosć wot 1 cm.

 Kćenja 
Kćěje wot junija hač do awgusta. Kćenja steja w nakónčnych, hač do 30 cm dołhich kićach a přijomnje wonjeja. Jich stołpiki su 1-2 tak dołhe kaž zwónčkojty, krótki keluch. Króna je žołta a docpěje dołhosć wot 10 hač do 12 mm. Chorhoje, křidleška a čołmiki su někak jenak dołhe.

 Płody 
Płody su rune łušćiny, kotrež docpěja dołhosć wot 2 hač do 3 cm a šěrokosć wot hač do 5 mm. Wone su husto přilěhawje kosmate a wot septembra dozrawja.

 Stejnišćo 
Rosće w swětłych lěsach a na słónčnych lěsnych kromach.

 Rozšěrjenje 
Rostlina je w južnej Němskej, na južnych Alpach a wuchodnej Europje rozšěrjena.

 Nóžki 


 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 150 
 Steinbachs Großer Pflanzenführer, ISBN 978-3-8001-7567-3, strona 322 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

 Eksterne wotkazy 

Kategorija:Šćedrjenc